На основу чл. 41, 42. и 57. став 1.  тачка 1) Закона о основама система образовања и васпитања („Службени гласник РС“, бр. 72/09, 52/11 и 55/13) и члана 271. Статута Средње школе „Свети Ахилије“ Ариље у Ариљу(у даљем тексту: Школа), , Школски одбор Школе на седници одржаној 15.09.2014. године донео је

  
ПРАВИЛНИК 
О МАТЕРИЈАЛНОЈ И ДИСЦИПЛИНСКОЈ ОДГОВОРНОСТИ 
УЧЕНИКА СРЕДЊЕ ШКОЛЕ “ СВЕТИ АХИЛИЈЕ  ” АРИЉЕ 

I ОСНОВНА ОДРЕДБА
Члан 1.
Овим правилником регулишу се обавезе и одговорности ученика, мере и поступак утврђивања материјалне одговорности ученика, дисциплинска одговорност ученика, врсте повреда обавеза ученика и дисциплинске мере, поступак утврђивања дисциплинске одговорности ученика и изрицање васпитно-дисциплинске мере у Средњој  школи “Свети Ахилије ”  Ариље (у даљем тексту: школа).

II ОДГОВОРНОСТ И ОБАВЕЗЕ УЧЕНИКА
Члан 2.
У остваривању својих права ученик не сме да угрожава друге у остваривању њихових права.
Ученик има следеће обавезе:
1.	да редовно похађа наставу и извршава школске обавезе; 
2.	да савесно ради на усвајању знања, вештина и вредности прописаних школским програмом; 
3.	да не омета извођење наставе и не напушта час без претходног одобрења наставника; 
4.	да се придржава школских правила, одлука директора, наставника и органа школе; 
5.	да поштује личност других ученика, наставника и осталих запослених у школи; 
6.	да благовремено правда изостанке; 
7.	да чува имовину школе и чистоћу и естетски изглед школских просторија. 

III МАТЕРИЈАЛНА ОДГОВОРНОСТ УЧЕНИКА
1. Опште одредбе
Члан 3.
Ученик, односно родитељ или старатељ ученика одговара за материјалну штету коју ученик нанесе школи, намерно или из крајње непажње, у складу са законом.

2. Поступак утврђивања материјалне одговорности ученика
Члан 4.
На основу поднете пријаве о проузрокованој штети или на основу личног сазнања, директор школе покреће поступак за утврђивање штете и одговорности ученика за проузроковану штету.
Постојање штете, висину, околности под којима је настала, ко је штету проузроковао и како је надокнађује утврђује посебна четворочлана комисија коју образује директор школе. Један члан комисије мора бити представник ученичког парламента.
Члан 5.
Ако штету проузрокује више ученика, сваки ученик је посебно одговоран за део штете, ако се докаже да је штету проузроковао намерно или из крајње непажње.
Кад се не може утврдити удео сваког ученика у проузроковању штете, сматра се да сви ученици који су штету проузроковали намерно или из крајње непажње подједнако одговорни и штету надокнађују у једнаким деловима.
За штету одговора и ученик који је помагао или подстрекавао.
Члан 6.
Висина штете се утврђује на основу ценовника и књиговодствене вредности оштећене ствари, а ако то није могуће комисија процењује штету уз помоћ стручњака.
Директор доноси решење о висини штете, одговорности за штету и обавези ученика, односно његовог родитеља или старатеља да штету накнади у одређеном року.
IV ДИСЦИПЛИНСКА ОДГОВОРНОСТ УЧЕНИКА
1.Опште одредбе
Одговорност ученика 
Члан 7.
Са учеником који врши повреду правила понашања или се не придржава одлука директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, школа је дужна да, уз учешће родитеља, односно старатеља ученика, појача васпитни рад активностима: у оквиру одељенске заједнице, стручним радом одељењског старешине, педагога, психолога, посебних тимова, а када је то неопходно да сарађује са одговарајућим установама социјалне, односно здравствене заштите на промени понашања ученика. 
Трајање појачаног васпитног рада са учеником утврђује се у сваком конкретном случају, зависно од личности ученика, повреде обавезе и последица које је произвела учињена повреда обавезе. 
Члан 8.
Ученик може да одговара само за повреду обавезе која је у време извршења била прописана Законом, општим актом школе и овим Правилником.
2. Врсте повреда и дисциплинске мере
Лакше повреде
Члан 9.
Лакше повреде обавеза ученика су:
1.	неоправдано изостајање са наставе до 25 часова у току школске године;
2.	учестало закашњавање на часове и раније напуштање часа или другог облика образовно-васпитног рада без одобрења наставника или стручног сарадника;
3.	непридржавање правила понашања у школи утврђеним  Правилима о понашању ученика, запослених и родитеља ученика и другим општим актима школе;
4.	непристојно понашање према ученицима, наставницима и другим радницима школе, родитељима и  другим лицима.
5.	недолично понашање у школи и школском дворишту;
6.	немаран однос према раду, наставним средствима, имовини школе и имовини других организација за време извођења дела образовно-васпитног рада или организованих посета;
7.	недисциплиновано понашање у учионици и другим просторијама школе за време трајања наставе, испита као и на другим облицима образовно-васпитног рада у оквиру спортских, културних или других активности чиме се омета њихово остваривање.
8.	непримерено одевање и понашање у школи или другој организацији за време школских активности;
9.	злоупотреба лекарског оправдања;
10.	коришћење мобилног телефона, електронских уређаја и других средстава којима се ремети рад и дисциплина на часу или на другим облицима образовно-васпитног рада а којима се не угрожавају права других и не служи за превару у поступку оцењивања;
11.         неблаговремено правдање изостанака;
12.         нарушавање естетског изгледа просторија Школе и/или школског дворишта;
и у другим случајевима утврђеним општим актима школе.
Са учеником који учини лакшу повреду обавеза школа је дужна да појача васпитни рад активностима у оквиру одељенске заједнице, стручним радом одељенског старешине, психолога, посебних тимова, да сарађује са установама социјалне и здравствене заштите и другим установама у циљу промене понашања ученика.

Теже повреде
Члан 10.
Теже повреде обавеза ученика су :
1.	уништење, оштећење, скривање, изношење, преправка или дописивање података у евиденцији коју води школа или друга организација, односно орган; 
2.	преправка или дописивање података у јавној исправи коју издаје школа или орган, односно исправи коју изда друга организација; 
3.	уништење или крађа имовине школе, привредног друштва, предузетника, ученика или запосленог; 
4.	подстрекавање, помагање, давање ученику и употреба алкохола, дувана, наркотичког средства или психоактивне супстанце; 
5.	уношење у школу или другу организацију оружја или другог предмета којим може да угрози или повреди друго лице; 
6.	свесно непридржавање правила и мера безбедности ученика; 
7.	употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања; 
8.	неоправдано изостајање са наставе најмање 26 часова од чега више од 15 часова након писменог обавештења родитеља,односно старатеља од стране школе и учестало чињење лакших повреда обавеза. 

Повреде забране ученика 
Члан 11.
У школи су забрањене дискриминаторне активности, односно активности којима се угрожавају, омаловажавају, дискриминишу или издвајају лица по основу расне, националне, етничке, језичке, верске или полне припадности, физичких и психичких својстава, сметњи у развоју или инвалидитета, здравственог стања, узраста, социјалног и културног порекла, имовног стања односно политичког опредељења и подстицање или неспречавање таквих активности и по другим основама утврђеним законом који прописује забрану дискриминације. 
Дискриминацију лица или групе представља свако непосредно и посредно, на отворен или прикривен начин искључивање или ограничавање права и слобода, неједнако поступање или пропуштање чињења, односно неоправдано прављење разлика повлађивањем или давањем првенства.
Члан 12.
У школи је забрањен сваки облик насиља и злостављања од стране ученика над учеником, наставником, стручним сарадником, запосленима и другим лицима у школи.
Забрањено је физичко, психичко и социјално насиље, физичко кажњавање и вређање личности, сексуална злоупотреба ученика или запослених.
Физичко насиље представља насилно понашање ученика према другим ученицима и запосленим. 
Психичко насиље је понашање које доводи до тренутног или трајног угрожавања психичког и емоционалног здравља и достојанства ученика или запосленог.
Социјално насиље представља искључивање ученика из групе вршњака.
Установа је дужна да поднесе пријаву надлежном органу ако код ученика примети знаке насиља, злостављања или занемаривања.
Није дозвољено страначко организовање и деловање у школи и коришћење школског простора у те сврхе. 
Члан 13
Ученик одговара за повреду забране, ако је забрана у време када је повреда учињена била прописана Законом. 
Васпитне и васпитно - дисцплинске мере
Члан 14.
За лакшу повреду обавеза ученику се може изрећи нека од васпитних мера: 
1.	опомена, 
2.	укор одељенског старешине и 
3.	укор одељенског већа.

За тежу повреду обавеза ученику се може изрећи нека од васпитно-дисциплинских мера: 
1.	укор директора,
2.	укор наставничког већа.
3.	искључење ученика из школе.
За учињену повреду забране из чл. 44. и 45. закона, мођесе  изрећи нека од васпитно-дисциплинских мера:
1.	укор директора,
2.	укор наставничког већа.
3.	искључење ученика из школе.
Одлуку о искључењу ученика доноси Наставничко веће, а решење директор школе.
Члан 15.
Опомена одељенског старешине изриче се за лакшу повреду обавеза ученика. Опомена се изриче усмено или у писаном облику. Усмена опомена се изриче непосредно или пред одељенском заједницом. Писмена опомена се уноси у ђачку књижицу.
Укор одељенског старешине изриче се за лакшу повреду, поновљену лакшу повреду обавеза ученика утврђену овим правилником, за коју се изриче мера опомене одељенског старешине, као и за неоправдано изостајање са часова од 6 до 15 часова.
Укор одељенског већа изриче се ученицима за лакшу повреду обавеза ученика, лакшу повреду обавеза ученика у случају кад је већ изречена опомена или укор одељенског старешине, а те мере нису имале васпитног утицаја на поправљање понашања ученика и након појачаног рада са њим, као и за неоправдано изостајање са часова од 16 до 25 часова.
Члан 16.
Укор директора се изриче за тежу повреду обавеза ученика утврђених законом и општим актом школе.
Укор наставничког већа изриче се ученицима за тежу повреду и поновљену тежу повреду обавеза ученика утврђену законом и општим актом школе. 
Члан 17.
Ако је ученику већ једном изречена васпитно-дисциплинска мера укор наставничког већа, а мера није позитивно утицала на ученика да своје понашање доведе у склад са утврђеним обавезама, па се промена школске средине указује као нужно и једино могуће решење, овакав ученик се удаљава из школе, на основу одлуке наставничког већа, решењем директора школе.
Члан 18.
Телесно кажњавање ученика није дозвољено.
Васпитно-дисциплинска мера примењује се само на ученике појединце.
За учињену повреду обавеза ученика се може изрећи само једна васпитно-дисциплинска мера.

3. Поступак утврђивања дисциплинске одговорности ученика 
и изрицања васпитно-дисциплинске мере
Члан 19.
Васпитно-дисциплинска мера не може се изрећи ако претходно није спроведен дисциплински поступак.
Васпитно-дисциплински поступак покреће директор најкасније у року од 30 дана за учињене теже повреде обавеза ученика или учињене повреде забране из члана 44. и 45. Закона и окончава се решењем. Пре доношења решења морају се утврдити све чињенице које су од значаја за доношење решења. 
Члан 20.
Поступак за утврђивање чињеничног стања поводом лакше повреде обавезе ученика спроводи одељенски старешина.
Одељенски старешина је дужан да покрене поступак за утврђивање одговорности ученика одмах по сазнању да је повреда учињена.
Одељенски старешина дужан је да ученика усмено саслуша у присуству родитеља, по потреби прикупи и друге доказе ради утврђивања чињеница, односно околности под којима је повреда учињена.
Члан 21.
Поступак за утврђивање теже повреде обавезе ученика покреће директор закључком за покретање васпитно-дисциплинског поступка.
Закључак за покретање васпитно-дисциплинског поступка мора да садржи: име и презиме ученика против кога треба да се покрене поступак, одељење и разред, повреду обавезе ученика са описом времена, место и начин извршења повреде обавезе ученика и назначење члана посебног закона којим је утврђено да учињено дело представља тежу повреду обавеза ученика. 
Закључак садржи и обавезу да се ученик саслуша у присуству родитеља, да се тражи писмена изјава, извођење других доказа.
Члан 22.
Директор писмено обавештава родитеља, односно старатеља ученика о дану саслушања ученика.
Писмено обавештење родитељу, односно старатељу ученика доставља се препоручено поштом или преко запослених у школи који обављају курирске послове, најкасније три дана пре дана одређеног за саслушање ученика.
Члан 23.
Поступак за утврђивање теже повреде обавезе ученика води комисија од три члана, коју одређује директор.
Комисију чине одељенски старешина, који је уједно и председник комисије, стручни сарадник и један предметни наставник ученика. 
У вођењу васпитно-дисциплинског поступка стручну помоћ пружа сектетар школе.
Члан 24.
Комисија је дужна да ученика саслуша и о томе сачини записник о саслушању ученика. 
Поред саслушања ученика комисија може, по потреби, да прикупи и друге доказе уколико исти доприносе потпунијем утврђивању чињеница, односно околности под којима је повреда учињена. 
Комисија ће саслушати родитеља ученика по позиву директора школе.
Записник треба да садржи: датум, време и место сачињавања записника, име и презиме чланова комисије, име и презиме ученика, одељење и разред, кратак опис повреде обавезе ученика, кратко формулисана питања и сажете одговоре на њих. 
Записник потписују сви чланови комисије и ученик, његов родитељ, као и записничар.
Изрицање и карактер васпитно - дисциплинске мере
Члан 25.
Васпитно-дисциплинска мера има васпитни карактер.
Циљ васпитно-дисциплинске мере је да се утиче на ученика како би своје понашање довео у склад са правилима школског живота и рада.
Приликом доношења одлуке о изрицању васпитно-дисциплинске мере, надлежни орган имаће у виду: тежину учињене повреде и њене последице, степен одговорности ученика, околности под којима је повреда учињена, раније понашање ученика, понашање после учињене повреде обавезе, узраст ученика, да ли је раније био кажњаван и друге олакшавајуће и отежавајуће околности.
Ако је ученик извршио више повреда обавеза, изриче се само једна васпитно-дисциплинска мера за све учињене повреде.
Члан 26.
Васпитно-дисципинска мера за тежу повреду обавезе, односно за повреду забране може се изрећи уколико је школа претходно појачала васпитни рад са учеником активностима у оквиру одељенске заједнице, стручним радом одељенског старешине, педагога, психолога, посебних тимова, и када је неопходно сарадњом са установама социјалне и здравствене заштите у циљу промене понашања ученика.
Уколико школа није предузела ове активности, учиниће то пре изрицања васпитно-дисциплинске мере. Када предузете претходне активности доведу до позитивне промене у понашању ученика поступак се обуставља, осим ако је учињеном повредом забране из члана 44. и 45. Закона чиме је озбиљно угрожен интегритет другог лица.
Члан 27.
Решење о изрицању васпитно-дисциплинске мере због повреде обавеза ученика мора да садржи: увод, диспозитив (изреку), образложење, поуку о правном средству, назив органа са бројем и датумом решења и потпис и печат надлежног органа.
Наведена одлука доставља се ученику и родитељу, односно старатељу ученика у писменој форми, у року од 8 дана од дана доношења.
Васпитно-дисциплинска мера изречена за тежу повреду обавеза ученика уписује се у ђачку књижицу ученика.
Члан 28.
Оцена из владања утврђује се на основу: редовности похађања наставе и извршавања осталих школских обавеза; понашања ученика у складу са Законом о изменама и допунама Закона о основама система образовања и васпитања и прописима донетим на основу њега; понашања ученика у односу на друге ученике, запослене у школи, школску имовину, раднике и имовину других организација у којима се остварује наставни план и програм.
Приликом оцењивања владања ученика сагледава се личност и понашање ученика у целини.
Члан 29.
Владање ученика оцењује се описно у току полугодишта, а бројчано на крају првог и другог полугодишта и утиче на општи успех. 
Општи успех ученика утврђује се на крају првог и другог полугодишта на основу аритметичке средине позитивних закључних бројчаних оцена из предмета и оцене из владања. 
Владање ванредних ученика не оцењује се. 
Начин, поступак и критеријуме оцењивања успеха из појединачних предмета и владања и друга питања од значаја за оцењивање, прописује министар. 
Члан 30.
О изреченим васпитно-дисциплинским мерама одељенски старешина води евиденцију у одговарајућој педагошкој документацији у коју уноси: име и презиме ученика, врсту изречене мере и орган који је меру изрекао, датум изрицања мере и повреду обавезе ученика због које је васпитно-дисциплинска мера изречена.
Члан 31.
Оцена из владања се поправља на предлог одељенског старешине када дође до позитивних промена у понашању ученика, а најкасније на тромесечју, односно полугодишту.
V ПРАВНА ЗАШТИТА
Жалба школском одбору
Члан 32.
На изречену васпитно-дисциплинску меру ученик или његов родитељ односно старатељ, могу да поднесу жалбу школском одбору у року од 3 дана од дана достављања решења. 
Школски одбор је у обавези да решава по жалби у року од 15 дана од дана достављања и жалба одлаже извршење решења директора.

VI ЗАВРШНЕ ОДРЕДБЕ
                                                                                       Члан 33.
Даном ступања на снагу Правилника престаје да важи Правилник о дисциплинској и материјалној одговорности ученика, заведен под бројем 32 од 26.01.2012.. године.
Члан 34.

Правилник ступа на снагу осмог дана од дана објављивања на огласној табли Школе.

Председник Школског одбора
                                                                                                                                     Братислав Ђорђевић
                                                                                                                                        ________________________

	Правилник је заведен под деловодним бројем 112, од 15.09.2014. године, објављен је на огласној табли Школе дана 16.09.2014. године, а ступио је на снагу дана 24.09.2014. године.

                                                                                                                                    Секретар школе,
                                                                                                                                 Ангелина Јовићевић
                                                                                                                          _________________________